b'\n_START_ARTICLE_\nIslandski li\xc5\xa1aj\n_START_SECTION_\nOpis\n_START_PARAGRAPH_\nIslandski li\xc5\xa1aj raste na visoko le\xc5\xbee\xc4\x8dih podro\xc4\x8djih, najpogosteje na gozdni meji in nad njo, kjer lahko prekriva velike strnjene povr\xc5\xa1ine. Li\xc5\xa1aj po\xc5\xbeene do 10 cm dolge, razvejene in nakodrane steljke, ki ob pomanjkanju padavin otrdijo. Steljke se razvejajo na ve\xc4\x8d ukrivljenih in nazob\xc4\x8danih krp, ki so po zgornji strani zelenkaste, sivo olivne, rjavkasto zelene ali zelenkasto sive barve, na spodnji strani pa so belo lisaste. Po vr\xc5\xa1i\xc4\x8dkih so raztresene posebne bradavi\xc4\x8daste tvorbe rde\xc4\x8dkaste barve. V dni\xc5\xa1\xc4\x8du je li\xc5\xa1aj pogosto rde\xc4\x8dkaste barve, odmrle rastline pa postanejo temno rjave. Zraste do 12 centimetrov visoko.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nIslandski li\xc5\xa1aj raste na zakisani podlagi, zaradi \xc4\x8desar izjemno dobro uspeva na kislih magmatskih pobo\xc4\x8djih zahodne in severne Islandije, po kateri je dobil tudi ime. Velika nahajali\xc5\xa1\xc4\x8da islandskega li\xc5\xa1aja so \xc5\xa1e v severnem Walesu, severni Angliji, \xc5\xa0kotski ter jugozahodni Irski. V Severni Ameriki je raz\xc5\xa1irjen po celem arkti\xc4\x8dnem podro\xc4\x8dju od Aljaske do Nove Fundlandije. Na jugu je raz\xc5\xa1irjen do Skalnega gorovja, Kolorada in Apala\xc4\x8dev._NEWLINE_V Sloveniji so ve\xc4\x8dja najdi\xc5\xa1\xc4\x8da islandskega li\xc5\xa1aja na Pohorju in grebenu Karavank._NEWLINE_Islandski li\xc5\xa1aj se v tradicionalni medicini uporablja za zdravljenje boleznih dihal. Zaradi cerarina je u\xc4\x8dinkovit tudi pri \xc5\xbeelod\xc4\x8dnih boleznih, \xc4\x8drevesnih te\xc5\xbeavah, driskah in tudi zaprtju. Isto\xc4\x8dasno spodbuja delovanje \xc5\xbeol\xc4\x8dnika in jeter. Pomaga tudi pri napadih migrene saj prepre\xc4\x8duje slabost in bruhanje._NEWLINE_Iz posu\xc5\xa1enega islandskega li\xc5\xa1aja, ki se ga nabira od pomladi do jeseni se pripravlja \xc4\x8daj, sirup ali tinktura._NEWLINE_V li\xc5\xa1aju so polisaharidi, lihenin, liheninska kislina, cetrarin gren\xc4\x8dina, minerali in vitamini.'